Beurtkrag plaas druk op rand | Netwerk24
Deur Elvira Wood 12 Februarie 2019 08:02
'n Dollar sou jou vroeg Dinsdagoggend R13,79 kos.
Dit is beslis nie 'n goeie week vir die rand nie en die probleme by Eskom vererger sake vir die geldeenheid.
Met beurtkrag wat sedert Sondag weer groot dele van die land ure lank sonder krag laat, is daar nou groot kommer oor wat die invloed hiervan op die ekonomie gaan wees.
Die kredietgradeerder Moody's Investor Service het juis Maandag gewaarsku dat die planne wat pres. Cyril Ramaphosa op 7 Februarie in sy staatsrede vir Eskom uiteengesit het, waarskynlik nie voldoende is om die kragreus se finansiële uitdagings die hoof te bied nie.
Moody's waarsku die feit dat die staat amper R260 miljard van Eskom se totale skuld van R460 miljard waarborg, het 'n negatiewe invloed op die staat se kredietwaardigheid.
Annabel Bishop, hoofekonoom by Investec, sê dit lyk of dié nuus saam met kommer oor presies wat Tito Mboweni, minister van finansies, op 20 Februarie in sy begrotingsrede gaan sê, die rand al meer in die rigting van R14 teenoor die dollar druk.
Die rand verhandel vroeg Dinsdagoggend teen R13,79 teenoor die dollar.
Dit het 'n week gelede op 4 Februarie nog teen R13,31 teenoor sy Amerikaanse eweknie verhandel.
Die rand het ook teenoor die Britse pond en euro teruggesak.
Hy het Dinsdagoggend teen R17,73 teenoor die pond en R15,55 teenoor die euro verhandel.
Goud: $1 308,30 per fynons.
Platinum: $787 per ons.
Olie: $61,96 per vat.
Bitcoin: $3 576,45
Meer oor: Moody's Investor Service | Eskom | Cyril Ramaphosa | Begroting | Staatsrede | Rand | Beurtkrag | Dollar